钦定古今图书集成/明伦汇编/闺媛典/第331卷 > 刘杰妻陈氏
## 钦定古今图书集成/明伦汇编/闺媛典/第331卷 > 刘杰妻陈氏

按《沧溟集》：“刘公讳杰，字汉卿，历城人，世居邑之西郭。
公生而失学，然孝弟顾无异于儒者。公初娶萧生钦，
钦生四岁而瞽，五岁而萧卒，乃娶陈孺人。孺人生十
有八岁而归公，公时为襁褓，匿萧遗瞽子于他所，孺
人辄索母之，无异己出。自归公，未尝施朱粉，事翁若
姑，未尝假湔浣。而躬兼治产，不惮皲瘃。尝行园，见葵”
楮于束薪，孺人以葵辟纑，以楮苫絮，佣保咸手指自
效也。有鬻饴于公，质以其耜，曰：“是首山之铜也。”计饴
过当，又益以金。孺人曰：“岂古所谓以铁耕者，妄乎？以
尝诸砺，则铁也。”指金曰：“此独得不赝耶？以尝诸火，又
烁然，锡也。”遂不售。公一日亡其盥器，求之弗得，孺人
曰：“此必某持去。”求之果得，自其屋间。某惧而谢。孺人
亦谢曰：“误以荐饴，宁盗哉？”公问孺人曰：“彼每鬻饴必
早出，昨独后尔。”佣保某晨作而醉。孺人曰：“是安从饮？”
对曰：“从某妪贳酒尔。”孺人视箧中钱已亡半，乃遣某。
遣之日，遽谓公曰：“彼即遣，岂能须臾忘？我戒之勿辄
醉也。”无何，遣者果与数少年夜缒垣而下，以为公醉
无疑，一妇人何能为？公时实大醉。孺人遽起，服公衣
冠，操刃以出，命二婢子抵关卫公。诸佣保见，以为公
出，乃大呼曰：“家丈人至矣！”遂鼓擒二少年，馀贼悉遁
去，公犹未之觉也。其精捷类如此。